S. Janiš, poslanec: (2007-06-27):
Odôvodnenie: Navrhujem vypustiť zbytočné administratívne skomplikovanie práce agentúr dočasného zamestnávania. Vládny návrh totiž nijakým spôsobom nevysvetľuje, prečo je potrebné administratívne skomplikovať fungovanie agentúr dočasného zamestnávania. Aj keď vláda ustúpila od pôvodného návrhu, ktorý by bol pre agentúry dočasného zamestnávania likvidačný, tento návrh predstavuje zbytočné administratívne skomplikovanie činnosti agentúr, ktoré spraví ich prácu menej flexibilnou. Jeho jediným cieľom je sťaženie prevádzkovania agentúr, keďže neprinesie žiadne zlepšenie postavenia zamestnancov. Sú to práve agentúry, ktoré tzv. zvážaním riešia prácu aj ľuďom v regiónoch s najvyššou nezamestnanosťou. Pán spravodajca, nech sa páči. Toľko na úvod toho môjho vystúpenia pozmeňujúci návrh. Úvodom môjho vystúpenia si dovolím povedať, že na pôde tejto Národnej rady si ja poviem, čo ja považujem za potrebné, čo ja považujem za vhodné. Využijem prirovnania a paralely také, aké ja uznám za vhodné a žiadne   spartakiádne  disciplinárne nácviky SMER-u v mandátovom a imunitnom výbore mi v tom nezabránia. (Potlesk.) Kolegyne, kolegovia, Slovenskom sa už dlhší čas šíri marketingové heslo SMER-u „Budujeme silný sociálny štát“. Čo je to silný sociálny štát aj v ponímaní Zákonníka práce? Čo si pod tým strana SMER predstavuje? SMER – sociálna demokracia, ktorá však nie je pravou európskou sociálnou demokraciou, vláda, kde má SMER dominantné postavenie osciluje od ľavice až po nacionalistickú rétoriku. SMER je strana, ktorá sa nemôže ukotviť v rodine európskych socialistov. Zadefinoval niekto nejaké parametre, vlastnosti, nejaké princípy alebo kontúry silného sociálneho štátu? Je to nezamestnanosť pod toľko a toľko percent? Alebo je to priemerná mzda nad toľko a nad toľko korún, alebo je to výška dôchodkov? Čo je podľa vás silný sociálny štát? A ak ste nezadefinovali princípy, kontúry a nejaké parametre silného sociálneho štátu, tak môžete o všetkom povedať, že budujete silný sociálny štát. Potom sami neviete, čo vôbec budujete. A do médií veľmi profesionálne marketingovo trúbite hlava-nehlava, že táto vláda buduje silný sociálny štát. A táto novela Zákonníka práce je tiež sprevádzaná marketingovými vyhláseniami o silnom sociálnom štáte. Keď my navrhujeme ľuďom znížiť dane zo mzdy a nechať im viac peňazí vo vreckách, dať im viac možností zamestnávania, vy poviete nie, lebo budujete silný sociálny štát. Keď poukážeme, že investičné stimuly miliardy korún daňových poplatníkov pridelíte do bohatých regiónoch Trnavy a Bratislavy, a nie do chudobných regiónoch Prešova a Banskej Bystrice, tak vravíte, že vyrovnávate regionálne rozdiely a budujete sociálny štát. Keď my dáme prácu, zamestnanie za posledný rok až 60-tisíc ľuďom, tak sme zlí pravičiari, a vy, keď dáte časti dôchodcom vianočný príspevok z odvodov a daní týchto ľudí, ktorých sme my zamestnali, tak vy ste sociálni a budujete sociálny štát. Keď urobí vláda výjazd do regiónov a predstaví bavorákový autopark ministrov a štátnych úradníkov pred kultúrnym domom v obci, poviete, že budujete sociálny štát. A pod týmto marketingovým  sloganom silného sociálneho štátu uvádzate dnes na trh v druhom čítaní aj novelu Zákonníka práce. Je tu boj dvoch filozofií v tejto Národnej rade. Filozofie čo najväčšej osobnej slobody človeka, aby sa človek sám rozhodoval, čo mu je lepšie, čo je pre neho osobne výhodnejšie a čo nie, aby v prvom rade rozhodoval a mohol sa rozhodovať sám za seba. Naša filozofia čo najmenšieho prerozdeľovacieho mechanizmu štátu, čo najmenšieho zásahu štátu do slobody človeka má svoj veľký význam. Každá koruna prerozdelená štátom je najdrahšia koruna pre občana. Nielen pre administratívne výdavky štátu, ale aj pre vysokú mieru korupcie pri prerozdeľovaní. Naša filozofia prináša zdravú ekonomiku, prináša a zvyšuje počet zamestnaných, dáva ľuďom prácu, dáva ľuďom peniaze, dáva ľuďom slobodu, menej peňazí vyťahuje z ich vreciek a súčasne vytvára zdroje pre tých, čo sú odkázaní na pomoc štátu. Zákonník práce je a mal by aj po jeho novele zostať jedným z nástrojov dobrého podnikateľského prostredia v pružnosti ich zamestnávania. Toto je naša cesta. Cesta podpory osobnej slobody človeka a jeho rozhodovania. Vy ste sa vydali v tejto novele presne opačným smerom. Vy ste sa vydali na cestu ochranárskeho Zákonníka práce. Tak to bolo tlmočené vo výbore pre hospodársku politiku. Chcete chrániť zamestnancov. Ale pred čím? Pred pružnosťou zamestnávania? Pred pružnosťou pracovnej doby? Predtým, aby si mohli viac zarobiť? Nie je pod touto tzv. ochranou zamestnancov skrytá ochrana odborárskych bosov na pracoviskách? Nie je tento Zákonník práce napĺňaním predvolebnej zmluvy medzi SMER-om a odborovou centrálou za podporu vo voľbách? Podľa návrhu, tak ak je predložená táto novela, je to napĺňanie zmluvy. Pod pláštikom tzv. ochrany zamestnancov chránite odborárskych bosov. Zo zákona zvyšujete vplyv a silu odborov a vazalstvo zamestnanca na odboroch. Keď odborárom odchádza členská základňa, klesá ich vplyv, klesajú príjmy z členského, čo môže mať za následok aj znižovanie požitkov bosov, tak treba zasiahnuť zákonom. Odborára povyšujete na verejnú funkciu § 64. Dávate mu jednoročnú ochrannú lehotu. A čo ostatní zamestnanci, ktorí nepoužívajú výsady odborárov? O tých vám nejde? Ďalej. Zamestnávateľ je povinný odborárom poskytnúť pracovné voľne s náhradou mzdy § 240. Najskôr ste presadzovali počet platených odborárov podľa počtu zamestnancov nezávisle od toho, či je tam 1, alebo 3 odborári, tak by sa všetci zamestnanci skladali na odbory, aj keď ich tam nechcú, ale pod veľkým tlakom rozumu dnes súhlasíte už, že platiť odborárov nie podľa počtu zamestnancov, ale len podľa počtu odborárov. Ďalej § 87. Bez súhlasu odborára si zamestnanec nemôže dohodnúť so zamestnávateľov rozvrhnutie pracovného času. Dnešné prerokovanie s odbormi nahrádzate dohodou s odbormi. Prerokovanie súčasne nahrádzate dohodou. Keď sa nedohodnú, zamestnanec je vedľa. No, kde je tu zamestnanec, kde je tu prejavená jeho vôľa, ktorú akože chránite? Odborársky   bos môže  zastaviť prácu na pracovisku § 149, načo potom máte inšpektoráty práce, pani ministerka? Zrušte ich, škoda peňazí. Však máte odbory, ktoré najlepšie vedia, kedy a ako sa dá, alebo môže zastaviť prácu. A čo, ak vzniknú konaním odborárov škody? Kto zaplatí zamestnancom  ušlú mzdu? Ak dáte odborárom právo, prisuňte k nemu aj zodpovednosť. Veď majú z čoho platiť prípadné škody, ktoré vzniknú. Majú majetok, majú hotely, majú z čoho platiť. S  právom im dajte aj zodpovednosť. V prospech odborov likvidujete zamestnanecké rady § 229. Právo kolektívneho vyjednávania majú prednostne odborári. Nikto iný. Len oni majú patent na vyjednávanie, len oni majú patent na rozum. Alebo ďalej. Zamestnávateľ môže od zamestnanca žiadať náhradu za škodu a prihliada pritom aj na osobné a majetkové pomery zamestnanca § 181. Vy prihliadanie na osobné a majetkové pomery zamestnanca vo svojom zákonníku vypúšťate. Toto je vaša filozofia budovania silného sociálneho štátu cez Zákonník práce? V daniach ste sľúbili ich zvyšovanie a zavádzanie nových daní, čo by malo za následok v budúcnosti utlmenie ekonomiky, menej pracovných miest, menej peňazí v štátnom rozpočte a viac ľudí navyknutých na sociálnu pomoc. Keďže kapitál nepozná hraníc, bude sa posúvať v tomto vami tvorenom prostredí ďalej mimo Slovenska. Vy dnes nezakladáte žiadne koncepčné základy pre udržateľný rast ekonomiky. Žiadne základy pre ekonomiku s vyššou pridanou hodnotou. Vy len rozdávate z nagazdovaného, rozdávate z toho, čo ste nezasiali a kupujete si cielené skupiny obyvateľstva. Slovensko pri tejto politike bude v budúcnosti stáť opäť pred balíčkami opatrení, pred nepopulárnymi krokmi, ktoré vy dnes nemusíte robiť. Toto je vaša predstava silného sociálneho štátu v praxi? Po skúsenosti nemusíme chodiť ďaleko. Stačí len kúsok na juh do Maďarska. Tam vládnu socialisti, ale dnes sú už poučení z praxe, ktorú vy teraz u nás zavádzate, ktorú vy tu implementujete. Myslím, že oni viac myslia na budúcnosť a na svoje deti, ako myslíte vy, ak vy vôbec na to myslíte. A opäť som pri otázke, čo je to silný sociálny štát v ponímaní SMER-u v praxi? Aj tak silné a veľké Francúzsko chystá zmeny. Aj taká silná ekonomika ako francúzska nestíha utiahnuť takú silnú sociálnu politiku, aká tam je. Napríklad aj tam si vybojovali v minulosti obmedzený pracovný čas a dnes idú povoliť nadčasy. Dokonca tieto nadčasy nebudú ani zdaňovať, len aby rozhýbali ekonomiku, aby rozhýbali stojaté vody. Zaktivizovali ľudí, lebo nič nie je zadarmo. Aj na štedrú sociálnu politiku, ako majú, musí niekto robiť a musí na ňu niekto zarobiť. Dámy a páni z vládnej koalície, my sa na Slovensku nemusíme dostať opäť k balíčkom opatrení. Možno stačí pár opajcovaných zákonov, pár opajcovaných pozmeňujúcich návrhov z našej dielne, a to by mohlo pomôcť, aby sme sa tam opäť nedostali. Dámy a páni z vládnej koalície, máte za sebou rok vládnutia. Rok charakterizovaný úspešným predávaním a využívaním všetkých atribútov, ktoré sme zaviedli, nastavili my a ony fungujú a prinášajú ovocie, ktoré vy využívate. Jedným z nich je aj Zákonník práce. Ja si vás dovolím požiadať, aby ste nekazili tieto nastavené trendy. Nekazte ich ani touto novelou Zákonníka práce, aj keď tento návrh, ktorý tu je, je od pôvodnej verzie SMER-u už riadne, podľa slovníka predsedu vlády riadne vykastrovaný. Ďakujem vám. (Potlesk.)